b'\n_START_ARTICLE_\nEzav\n_START_PARAGRAPH_\nEzav (hebr. \xd7\xa2\xd6\xb5\xd7\xa9\xd6\xb8\xd7\x82\xd7\x95) je, prema Bibliji, bio prvi sin Izaka i Rebeke, te brat blizanac Jakovljev. Izvje\xc5\xa1taj o Ezavu nalazi se u Petoknji\xc5\xbeju, to\xc4\x8dnije u Knjizi Postanka.\n_START_SECTION_\nIme\n_START_PARAGRAPH_\nIme Ezav dolazi od hebrejske rije\xc4\x8di \xd7\xa2\xd6\xb5\xd7\xa9\xd6\xb8\xd7\x82\xd7\x95 \xc5\xa1to zna\xc4\x8di "dlakav", a prema Knjizi Postanka to je referenca za njegovu dlakavost kod ro\xc4\x91enja.\n_START_SECTION_\nBiblija o Ezavu\n_START_PARAGRAPH_\nEzav je bio Izakov i Rebekin prvoro\xc4\x91enac, te brat blizanac Jakovljev koji se rodio dr\xc5\xbee\xc4\x87i se za njegovu petu (Post 25,24-26). Njihovom ocu Izaku je bilo 60 godina kad su se oni rodili. Kad je Ezav odrastao, postao je vje\xc5\xa1t lovac, \xc4\x8dovjek pustare, dok je njegov brat Jakov bio krotak i boravio u \xc5\xa1atorima (Post 25,27). Budu\xc4\x87i da je Ezav volio divlja\xc4\x8d bio je dra\xc5\xbei svome ocu, dok je njegovoj majci Jakov bio dra\xc5\xbei (Post 25,28)._NEWLINE_Ezav je poznat po tome \xc5\xa1to je olako pogazio i ustupio svoje prvorodstvo bratu Jakovu. Naime, jednom prilikom se Ezav vratio s polja. Bio je gladan i tra\xc5\xbeio je od Jakova da mu d\xc3\xa2 crvenog variva da pojede. Jakov je odgovorio da \xc4\x87e mu udovoljiti ako najprije on njemu ustupi svoje prvorodstvo. Ezav se s time slo\xc5\xbeio, no Jakov je jo\xc5\xa1 tra\xc5\xbeio da mu se zakune, i kada mu se Ezav zakunio dobio je kruha i juhe od le\xc4\x87e. Nakon objeda se digao i oti\xc5\xa1ao svojim poslom (Post 25,29-34). Kad je njegov otac Izak ostario i oslijepio, odlu\xc4\x8dio mu je prije smrti dati blagoslov. Naredio mu je oti\xc4\x87i u pustaru i uloviti mu divlja\xc4\x8di te pripremiti mu ukusan obrok, kako on voli te blagovati. Njegova majka Rebeka je \xc4\x8dula njihov razgovor te je sve prenijela Jakovu. Tako je i ona njemu sli\xc4\x8dno naredila, oti\xc4\x87i stadu i donijeti dva lijepa kozli\xc4\x87a pa \xc4\x87e ona pripremiti njegovom ocu, tako da on dobije blagoslov umjesto Ezava. Kad je Jakov to u\xc4\x8dinio, Rebeka je priredila ukusan obrok i dala mu odjenuti Ezavovo najljep\xc5\xa1e odijelo. Morao je odjenuti Ezavovo odijelo da ga otac ne bi prepoznao i da ne bi ispao varalicom. Sve je na kraju dobro zavr\xc5\xa1ilo za Jakova, otac ga nije prepoznao pa je dobio blagoslov iako je bio namijenjen Ezavu. Kad se Ezav vratio i kad mu je otac rekao da mu je ve\xc4\x87 netko prije njega pripremio i donio ukusan obrok, shvatio je da ga je Jakov prevario i da je prijevarom dobio o\xc4\x8dev blagoslov. Poslije toga je jako zamrzio Jakova._NEWLINE_Odnos izme\xc4\x91u Ezava i Jakova se jako promijenio. Ezav je bio stra\xc5\xa1no ljut na Jakova, \xc4\x8dak je rekao da \xc4\x87e ga ubiti nakon o\xc4\x8deve smrti. Kad je Rebeka to \xc4\x8dula, zvala je Jakova te mu naredila da pobjegne kod njezinog brata Labana u Haran te da ostane kod njega neko vrijeme (Post 27,41-45). Pro\xc4\x87i \xc4\x87e mnogo godina do njihovog sljede\xc4\x87eg susreta. Kad su se vidjeli, Ezav mu je potr\xc4\x8dao ususret. Zagrlio ga je, poljubio i pao mu oko vrata. Pomiriv\xc5\xa1i se, Ezav se zaputio natrag u Seir, dok se Jakov nastanio u \xc5\xa0ekemu, u zemlji kanaanskoj (Post 33,2-18)._NEWLINE_U Bibliji je zapisano da je Ezav imao tri \xc5\xbeene: Adu, Basematu i Oholibamu. Rodilo mu se pet sinova: Ada mu je rodila Elifaza, Basemata Reuela, a Oholibama Jeu\xc5\xa1a, Jalama i Koraha. Ezavova smrt nije opisana u Bibliji._NEWLINE_Od Ezava prema Bibliji potje\xc4\x8de narod Edomaca. Premda blisko srodni, neprijateljski su se odnosili prema Izraelcima, koji potje\xc4\x8du od Ezavova (Edomova) brata Jakova (Izraela).'